Көгарт кум-шагыл кени
Көгарт кум-шагыл кени Жалал-Абад облусунун Сузак районунда, Жалал-Абад шаарынан 8 км түндүк-чыгыш тарапта, Көгарт суусунун кашатында, деңиз деңгээлинен 900 м бийиктикте. 1967 – 68-ж. Түндүк Кыргыз экспедициясы геол. чалгындоо жүргүзгөн. Аймагы антропоген мезгилинде пайда болгон аллювий чөкмөлөрүнөн түзүлгөн. Алар койташтуу кум-шагылдан туруп, кургак сайда тектир-кашатчаларды түзүп жатат. Петрографиялык жана гранулометриялык курамы ар түрдүү: химиялык жактан туруктуу жана катуу келген кварцтуу кумдуктар менен кремнийлер (80%), оңой талкалана турган жумшак сланецтер менен алевролиттер (4%) жана химиялык туруктуулугу аз акиташ теги, доломит ж. б. (25%ке чейин) кезигет. Шагыл (40 ммден кесеги) 45%, кум 15,8%ке чейин, чаң 12%, органикалык калдык жана слюда жокко эсе. Кум ири бүртүкчөлүү, чоңдук модулу 2,5 – 3,1. Запасы А+В категориясы боюнча 6559 миң м3, С1– 7970 миң м3. Кенди пайдалануу үчүн аны алдын ала талкалап, шагылга жана кумга айландыруу талап кылынат. Жуулган кум жөнөкөй бетондорго, ал эми шагыл болсо "300–400" маркасындагы бетон даярдоого жарамдуу. Кендин кум-шагылы жер үстүнөн казылып, Жалал-Абад ш-ндагы бетон даярдоо заводунда пайдаланылат.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары